شیبہ بن عثمان

شیبہ بن عثمان صحابی رسول اکثر روایات میں راوی اور امیر حج سے بھی شہرت ہے۔
 نام ونسب 
شیبہ نام، ابو عثمان کنیت، نسب نامہ یہ ہے، شیبہ بن عثمان بن ابی طلحہ بن عبدالعزیٰ ابن عثمان بن عبد دار بن قصی قرشی عبدری جہمی، خانہ کعبہ کی کلید برداری انھی کے گھر میں تھی، ان کے دادا اور عثمان کے والد طلحہ احد میں مشرکین کے ساتھ صف آرا تھے اورحضرت علیؓ کے مقابلہ میں آئے؛لیکن ذو الفقار حیدری سے نہ بچ سکے، زمانۂ جاہلیت میں خانہ کعبہ کی کلید برداری کا منصب طلحہ کے متعلق تھا۔

 اسلام 
ان کے اسلام کے بارے میں دو روایتیں ہیں ایک یہ کہ فتحِ مکہ میں مشرف باسلام ہوئے، دوسری یہ کہ غزوۂ حنین میں ،لیکن پہلی روایت زیادہ صحیح معلوم ہوتی ہے، اس کی تائید اس واقعہ سے بھی ہوتی ہے کہ خانہ کعبہ کی تطہیر کے بعد، آنحضرتﷺ نے اس کی کنجی شیبہ اور ان کے چچا زاد بھائی عثمان بن طلحہ کو واپس کی اور فرمایا کہ یہ کنجی ہمیشہ ہمیشہ کے لیے قیامت تک تمھارے پاس رہے گی۔ جو شخص اس کو تم سے چھینے گا وہ ظالم ہوگا۔
استیعاب:2/609
غزوۂ حنین میں اسلام والی روایت کا واقعہ یہ ہے کہ شیبہ بھی اپنے اہلِ خاندان کی طرح آنحضرتﷺ کے سخت دشمن تھے، حنین کے دن یہ آنحضرتﷺ کے ساتھ بد نیتی سے نکلے اور آپ ﷺ کو غافل پاکر قتل کرنا چاہا، آپ ﷺ ہوشیار ہو گئے اورانہیں قریب بلایا، اس واقعہ سے شیبہ بہت مرعوب اورخوف زدہ ہو گئے،آنحضرتﷺ نے ان کے سینہ پر ہاتھ مار کر فرمایا اب تم سے شیطان دور ہو گیا، اسلام کی صداقت کے لیے یہ واقعہ کافی تھا کہ ایک شخص جان لینے کے لیے بڑھتا ہے اوررسول اللہ ﷺ اس کی نیت تاڑ جاتے ہیں اور نرم الفاظ میں مخاطب فرماتے ہیں ؛چنانچہ شیبہ اس وقت مشرف باسلام ہو گئے۔اسد الغابہ:3/7
 غزوۂ حنین 
بہر حال حنین میں شیبہ اسلام کی حالت میں شریک ہوئے اوربڑے ثبات واستقلال سے لڑے، جب مسلمانوں کی عارضی شکست میں ان کے پاؤں اکھڑ گئے،تو اس وقت بھی شیبہ کے پائے ثبات میں لغزش نہ آئی۔استیعاب:2/609
عمرفاروق کے زمانہ میں ایک مرتبہ وہ اورشیبہ خانہ کعبہ میں بیٹھے ہوئے تھے، حضرت عمر نے خانہ کعبہ کی طرف اشارہ کرکے کہا کہ اس گھر میں جس قدر سونا اورچاندی ہے، سب کو مسلمانوں میں تقسیم کردوں گا، انھوں نے کہا تم کو اس کا کیا حق ہے،جب کہ تمھارے دو ساتھیوں (آنحضرتﷺ اور ابوبکر) نے ایسا نہیں کیا، ان کے استدلال پر سیدناعمر نے فرمایا میں انھی دونوں کی اقتدا کرتا ہوںبخاری
 امارتِ حج 
شیبہ بہت دنوں تک زندہ رہے، لیکن کسی سلسلہ میں نظر نہیں آتے، حضرت علی اورامیر معاویہ کے زمانہ کا یہ واقعہ ملتا ہے کہ 39 ھ میں جب ان دونوں میں کشمکش جاری تھی تو حضرت علی نے قثم بن عباس کو اپنی جانب سے امیر الحج بنا کر بھیجا اور امیر معاویہ نے یزید بن شجرہ کو، مکہ میں دونوں میں امارت کے بارہ میں اختلاف ہوا، اس وقت شیبہ موجود تھے،حضرت ابو سعید خدری نے جھگڑاچکا نے کے لیے ان کو امیر بنایا، ان کی امارت پر فریقین متفق ہو گئے؛چنانچہ 39ھ کا حج انھی کی امارت میں ہوا۔اصابہ:2/216
 وفات 
فضل وکمال کے آخر عہد خلافت 59ھ میں وفات پائی، دو لڑکے مصعب اور عبد اللہ یاد گار چھوڑے۔تہذیب الکمال:168
 فضل وکمال 
فضل وکمال کے لحاظ سے شیبہ کا کوئی خاص پایہ نہیں ہے، تاہم حدیث کی کتابیں ان کی مرویات سے خالی نہیں ہیں، ان سے مصعب بن شیبہ نافع بن مصعب ،ابو وائل ،عکرمہ اور عبد الرحمن بن زجاج وغیرہ نے روایتیں کی ہیں، علامہ ابن عبد البر انھیں فضلائے مؤلفۃ القلوب میں لکھتے ہیں۔
(استیعاب:2/7609)

 حوالہ جات 

زمرہ:صحابہ
زمرہ:670ء کی دہائی کی وفیات
زمرہ:مکہ میں وفات پانے والی شخصیات
زمرہ:کعبہ کی سدانہ